แรงขายหุ้นบิ๊กแคปฉุด SET ปิดเช้าร่วง 6 จุด TRUE ซื้อขายสูงสุด 3 พันลบ.
แรงขายหุ้นบิ๊กแคปฉุด SET ปิดเช้าร่วง 6 จุด TRUE ซื้อขายสูงสุด 3 พันลบ. โดยดัชนีปิดตลาดเช้านี้ที่ระดับ 1,647.44 จุด ลดลง 6.04 จุด หรือ 0.37% มูลค่าการซื้อขาย 2.6 หมื่นล้านบาท
1 มี.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,647.44 จุด ลดลง 6.04 จุด หรือ 0.37% มูลค่าการซื้อขาย 2.6 หมื่นล้านบาท
10 หุ้นกดดัชนีเช้านี้

ด้าน น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวลงสวนทางตลาดหุ้นในภูมิภาคเอเชียที่ส่วนใหญ่จะเคลื่อนไหวในแดนบวก ตอบรับตัวเลข GDP ของสหรัฐฯงวดไตรมาส 4/61 ออกมาดีกว่าคาด โดยมีการขยายตัว 2.6% สูงกว่าที่คาดไว้จะโต 2.3% และสถานการณ์ระหว่างอินเดีย-ปากีสถานก็ดูดีขึ้น แม้ว่าตลาดฯยังต้องติดตามความคืบหน้าจากการเจรจาการค้าระหว่างสหรัฐฯ และจีน และติดตาม Brexit
ส่วนตลาดบ้านเรามองว่าราคาหุ้นแต่ละตัวเคลื่อนไหวไปตามผลประกอบการที่ประกาศออกมาแล้ว อย่าง บมจ. ทรู คอร์ปอเรชั่น (TRUE) ที่กดดันตลาดฯเช้านี้เป็นเพราะผลประกอบการงวดไตรมาส 4/61 ออกมาขาดทุน จากที่นักวิเคราะห์ฯคาดว่าจะมีกำไร นอกจากนี้ปัจจัยการเมืองยังเป็นเรื่องที่ยังต้องติดตามดูอยู่
สำหรับแนวโน้มการลงทุนในช่วงบ่าย น.ส.จิตรา กล่าวว่า ตลาดฯคงจะเป็นลักษณะแกว่งพักฐาน เพราะหลังจากที่ดัชนีฯขึ้นไปแตะ 1,675 จุด ก็ได้อ่อนตัวลงมาตลอด แต่การปรับตัวลงก็คงจะไม่แรงเพราะยังมีปัจจัยหนุนจากปันผล และงบฯของบริษัทฯที่ออกมาดี
พร้อมให้แนวรับ 1,645-1,640 จุด ส่วนแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE   มูลค่าการซื้อขาย 2,988.45 ล้านบาท ปิดที่   4.90 บาท ลดลง  0.50 บาท
TOP    มูลค่าการซื้อขาย 1,506.20 ล้านบาท ปิดที่  70.25 บาท ลดลง  2.00 บาท
PTT    มูลค่าการซื้อขาย 1,318.90 ล้านบาท ปิดที่  48.50 บาท ราคาไม่เปลี่ยนแปลง
CPALL  มูลค่าการซื้อขาย   590.63 ล้านบาท ปิดที่  78.00 บาท เพิ่มขึ้น 0.25 บาท
 MTC    มูลค่าการซื้อขาย   576.50 ล้านบาท ปิดที่  45.25 บาท ลดลง  1.75 บาท